ตัวเต็งผู้ว่าฯธปท. คนนอกมาแรง
โดย...ทีมข่าวการเงินโพสต์ทูเดย์
10 มิ.ย. 2558

โดย...ทีมข่าวการเงินโพสต์ทูเดย์
การคัดสรรผู้ดำรงตำแหน่งผู้ว่าการธนาคารแห่งประเทศไทย (ธปท.) แทน ประสาร ไตรรัตน์วรกุล ที่จะครบวาระในเดือน ส.ค. 2558 นี้ เป็นไปอย่างคึกคักอีกวาระหนึ่ง หลังจากที่มีผู้สมัครถึง 5 ราย โดย 2 รายแรก เป็นลูกหม้อของ ธปท. คือ ไพบูลย์ กิตติศรีกังวาน และทองอุไร ลิ้มปิติ เป็นรองผู้ว่าการ ทั้งคู่ในปัจจุบัน
ขณะที่อีก 3 ราย เป็นบุคคลภายนอก ที่น่าจับตามองมี 2 ราย คือ วิรไท สันติประภพ นักวิชาการอิสระด้านเศรษฐศาสตร์ และศุภวุฒิ สายเชื้อ กรรมการผู้จัดการฝ่ายวิจัย บล.เมอร์ริล ลินช์ ภัทร ส่วนอีกราย คือ เกียรติชัย โสภาเสถียรพงศ์
ทั้งนี้ คณะกรรมการคัดสรรจะเรียกผู้สมัครแต่ละรายเข้าแสดงวิสัยทัศน์ในวันที่ 15 มิ.ย.นี้ และพิจารณาผู้มีคุณสมบัติเหมาะสมเพื่อเสนอชื่อต่อ รมว.คลัง เพื่อเสนอต่อคณะรัฐมนตรี (ครม.) ต่อไป
เป็นที่รู้กันว่า ตำแหน่งผู้ว่าการ ธปท. นั้นมีความสำคัญและถูกจับจ้องจากฝ่ายการเมืองมาโดยตลอด เพราะกุมนโยบายสำคัญด้านเศรษฐกิจ คือ การขึ้นหรือลดอัตราดอกเบี้ย และปัจจุบันได้เพิ่มเรื่องค่าเงินบาทเข้าไปอีกภาระหนึ่ง 
ความสำคัญของเครื่องมือที่ ธปท.มีอยู่ กลายเป็นแรงกดดันให้ผู้ว่าการ ธปท.ทุกยุคทุกสมัย ต้องเผชิญหน้ากับฝ่ายการเมือง จนหลายคนถูกปลดออกจากตำแหน่งแบบกลางอากาศ
สำหรับครั้งนี้ ผู้ว่าฯ คนใหม่ต้องเข้ามาท่ามกลางปัญหาเศรษฐกิจที่ซบเซามานาน ยิ่งทำให้ความคาดหวังเรื่องอัตราดอกเบี้ยต่ำ และค่าเงินบาทอ่อนพุ่งสูงขึ้น
ก่อนหน้านี้ ตัวเต็งที่มีแนวโน้มนอนมาจะได้รับเลือกเป็นผู้ว่าการ ธปท. คงหนีไม่พ้น ไพบูลย์ กิตติศรีกังวาน ที่ผ่านงานด้านนโยบายการเงินมาโดยตลอด เพิ่งมาเดือน พ.ค. 2557 ที่ได้เป็นรองผู้ว่าการ ธปท. แต่ดูแลด้านบริหาร แทนที่จะได้ดูแลด้านเสถียรภาพการเงินที่เป็นงานหลักของ ธปท.
และรอยตำหนิใหญ่ของไพบูลย์ คือเป็นผู้ที่มีส่วนทำให้ไทยต้องลดค่าเงินบาทจนเกิดวิกฤตเศรษฐกิจ ปี 2540 
ขณะที่ ทองอุไร ลิ้มปิติ เติบโตมาจากสายนโยบายสถาบันการเงิน รวมทั้งสถาบันการเงินเฉพาะกิจ หรือแบงก์รัฐ ซึ่งอาจจะเหมาะเป็นผู้ว่าการในยุคที่ ธปท.ต้องรับงานกำกับดูแลแบงก์รัฐมา แต่จุดอ่อนของทองอุไร คือ ไม่เคยผ่านงานด้านนโยบายการเงินมาก่อน 
แต่พลันที่มีชื่อ วิรไท และ ศุภวุฒิ ลงสนาม สปอตไลต์กลับจับจ้องไปที่ 2 รายนี้แทน ด้วยชื่อชั้นที่โลดแล่นอยู่ในวงธุรกิจด้านการธนาคารและหลักทรัพย์ 
ที่กล่าวขานกันมากคงหนีไม่พ้นวิรไท ในฐานะคนหนุ่มรุนใหม่ อายุ 46 ปี จบระดับปริญญาโทและเอกที่มหาวิทยาลัยฮาร์วาร์ด สหรัฐอเมริกา สาขาเศรษฐศาสตร์ และปัจจุบันยังเป็นหนึ่งในคณะกรรมการนโยบายการเงิน (กนง.) ที่เชื่อกันว่ามีส่วนผลักดันและสนับสนุนให้มีการลดดอกเบี้ยนโยบายในการประชุม 2 ครั้งที่ผ่านมา
น่าจับตาอย่างยิ่งว่า ในวันที่ 15 มิ.ย.นี้ ใครจะได้รับการเสนอชื่อเป็นผู้ว่าการ ธปท.คนใหม่ 
แต่แว่วมาว่า ทั้งรัฐบาลและคณะกรรมการคัดสรรเห็นใกล้เคียงกันว่า ธปท.น่าจะได้คนรุ่นใหม่ ที่มีมุมมองด้านเศรษฐกิจและนโยบายการเงินที่ทันกับภาวะเศรษฐกิจโลกที่เปลี่ยนแปลงอย่างรวดเร็ว
รวมทั้งนำพาธนาคารแห่งประเทศไทย ในการรักษาเสถียรภาพทางเศรษฐกิจ ให้ได้รับความเชื่อมั่นทั้งจากในประเทศและต่างประเทศด้วย